CELEX: 62015CN0522
Language: et
Date: 2015-09-28 00:00:00
Title: Kohtuasi C-522/15 P: Euroopa Komisjoni 28. septembril 2015 esitatud apellatsioonkaebus Üldkohtu (kuues koda) 15. juuli 2015. aasta otsuse peale liidetud kohtuasjades T-389/10 ja T-419/10

7.12.2015   
            
            
               ET
            
            
               Euroopa Liidu Teataja
            
            
               C 406/26
            
         Euroopa Komisjoni 28. septembril 2015 esitatud apellatsioonkaebus Üldkohtu (kuues koda) 15. juuli 2015. aasta otsuse peale liidetud kohtuasjades T-389/10 ja T-419/10
   (Kohtuasi C-522/15 P)
   (2015/C 406/26)
   Kohtumenetluse keel: itaalia
   
      Pooled
   
   
      Apellant: Euroopa Komisjon (esindajad: P. Rossi ja V. Bottka)
   
      Teised menetlusosalised: Siderurgica Latina Martin SpA (SLM), Ori Martin SA
   
      Apellandi nõuded
   
   Komisjon palub Euroopa Kohtul:
   
               (i)
            
            
               tühistada vaidlustatud kohtuotsus osas, milles vähendatakse SLM-ile määratud trahvi põhisummat, kuna väidetavalt ei võetud vaidlusaluses otsuses arvesse seda, et rikkumise ühe osa suhtes ei osalenud SLM Club Italia välisosas;
            
         
               (ii)
            
            
               tühistada vaidlustatud kohtuotsus osas, milles vähendatakse SLM-ile määratud trahvi põhisumma 1,956 miljoni euroni, tühistades SLM-ile solidaarselt Ori Martiniga määratud trahvi;
            
         
               (iii)
            
            
               teostada oma täielikku pädevust, arvutada määratav trahv ümber vastavalt komisjoni nõudele;
            
         
               (iv)
            
            
               mõista kohtukulud välja hagejatelt esimeses astmes.
            
         
      Väited ja peamised argumendid
   
   
               (i)
            
            
               Üldkohus moonutas fakte tuvastades vääralt, et SLM-ile vaidlusaluse otsusega määratud trahvi põhisumma peab olema 19,8 miljonit eurot 15,965 miljoni euro asemel, nagu see oli määratud teises parandusotsuses, millest 14 miljoni euro tasumise eest vastutas ta solidaarselt Ori Martiniga.
            
         
               (ii)
            
            
               Üldkohus rikkus õigusnormi trahvi maksmise solidaarvastutuse alaste normide kohaldamisel ja 10 % piirmäära arvutamisel sellega, et ta määras SLM-i poolt tasumisele kuuluvaks trahvi lõppsummaks 1,956 miljonit eurot, mis jääb alla õigusnormides ette nähtud piirmäära 10 % SLM-i kogukäibest asjakohasel aastal, millele viidatakse määruse (EÜ) nr 1/2003 (1) artikli 23 lõikes 2. Käesolevas asjas oleks kohtuotsuses tulnud tuvastada, et SLM ei olnud kohustatud mitte ainult tasuma summa 1,956 miljonit eurot isiklikult, vaid et ta oli kohustatud tasuma lisaks ka 13,3 miljonit eurot solidaarselt Ori Martiniga. Piirmäärad oleks tulnud nimelt välja arvutada eraldi, SLM-i puhul isiklikult rikkumise selle aja suhtes, mil Ori Martin teda ei kontrollinud (piirmäär seoses SLM-i ülemaailmse kogukäibega) ja SLM-ile solidaarselt Ori Martiniga rikkumise selle aja suhtes, mil emaettevõtja seda tütarettevõtjat kontrollis (piirmäär seoses Ori Martini ülemaailmse käibega, mida käesolevas asjas ei saavutatud).
            
         
      (1)  Nõukogu 16. detsembri 2002. aasta määrus (EÜ) nr 1/2003, asutamislepingu artiklites 81 ja 82 sätestatud konkurentsieeskirjade rakendamise kohta (EÜT 2003, L 1, lk 1, ELT eriväljaanne 08/02, lk 205).